Drie-Eenheid | Diakonos
Goeiemôre! Christus het opgestaan! Hy het waarlik opgestaan!
Hier is 'n inkleurprent vir die kinders en kleinkinders om hulle te herinner aan die liefde van Jesus
Vandag se teks is Matteus 28:16-20
Die oordenking is as 'n video op YouTube en as 'n audio podcast op Anchor en Spotify.
En 'n pragtige lied om na die tyd na te luister, spesiaal deur Nico Bezuidenhout vir hierdie tyd geskryf – doen dit as jou aanbidding, geloofsbelydenis na die hoor van die Woord.
Wat 'n week! Alweer wil ons eintlik sê, dis asof elke week nuwe "hoogtepunte" van chaos en hartseer bring. In Amerika lees ons van onluste oor 'n man wat deur die polisie doodgemaak is. Hier by ons bly dinge so onderlangs grom oor Collins Khosa wat deur die weermag gedood is. Die noodtoestand is met nog 'n maand verleng.
Hoe praat mens oor die Triniteit met sulke nuus orals? Met wanhoop, met besighede wat toemaak, ook hier in ons dorp, met mense wat hulle werk verloor. 'n Mens kan 'n lang lesing vol allerlei groot Griekse en Latynse woorde gebruik – MAAR in hierdie omstandighede beteken dit absoluut niks nie!
Tog is die kern van die leer van die Triniteit ongelooflik relevant vir ons vandag, 7 Junie 2020. Sien, al daai groot en moeilike begrippe probeer maar net die een maklike, maar onverstaanbare, begrip uitbeeld. God die Vader, God die Seun, God die Heilige Gees is in perfekte harmonie, 'n perfekte verhouding. En is dit nie wat ons nodig het nie? Om te leef in so 'n verhouding met mekaar dat dit iets wys van God se verhouding tussen Vader, Seun en Gees?
Verhoudinge wat Jesus uitgebeeld het met die woorde dat ons ons naaste moet liefhê soos onsself. Verhoudinge wat in hierdie tyd ongelooflik belangrik is. Verhoudinge wat hulle fondament vind in Jesus se laaste woorde in die Matteus evangelie; " onthou: Ek is by julle al die dae tot die voleinding van die wêreld."
Dit gaan nie hier oor dik teologiese boeke of moeilike begrippe nie – gee om vir mekaar soos Ek vir julle omgee is omtrent wat Jesus sê. Gee om ten spyte van verdienste. Gee om al kry jy niks terug nie.
Ons eerste geneigdheid wanneer iets die nuus haal soos die Khosa of Floyd storie is om te vra, het hy nie daarvoor gesoek nie? Maar Jesus kyk en soek nie vir skuld nie. Jesus kyk vanuit vergifnis, aanvaarding, liefde, TEN SPYTE van wie en wat ons is en doen.
En dit is waartoe Hy ons ook roep – aanvaarding van mekaar – al is ons verskillend, al dink ons verskillend, al is ons politiek verskillend, al het ons verskillende kulture.
Die maklike pad is om mekaar te brandmerk en af te kraak, om vinger te wys.
Die moeilike pad is die pad van liefde. Van saam met die een wat met ons is te leef. Om te leef vanuit die aanvaarding wat Immanuel, God met ons, vir ons het.
En ek sê met opset hierdie is 'n moeilike pad, want ek het nie al die antwoorde nie. Ek sukkel ook hiermee. Ek raak ook kwaad en gefrustreerd. MAAR ek weet dat as Jesus sê dat Hy met ons is, Hy ook in hierdie moeilike tyd met ons is. Dat Hy ons ook nou wil help om in moeilike tye uit liefde en aanvaarding te leef, om in moeilike tye ietsie uit te beeld van die verhouding tussen Vader, Seun en Gees.